Europska izvršna agencija za obrazovanje i kulturu zadužena je za pozive na podnošenje prijedloga, pozive na podnošenje ponuda, upravljanje ugovorima i izvršenje proračunskih sredstava u skladu s godišnjim programima rada koje donosi Komisija. Kad je riječ o upravljačkim procesima, Komisija je i dalje izravno odgovorna za stvaranje i održavanje mreže partnera i volontera, internetsku platformu, komunikacijske aktivnosti i ex post evaluaciju.

Mjere opisane u odjeljcima od III.1. do III.4. u nastavku delegirane su Europskoj izvršnoj agenciji za obrazovanje i kulturu, a ona ih provodi u suradnji s Komisijom.

Zbog pandemije bolesti COVID-19 Agencija je dopustila da se za projekte iznimno zatraži produljenje koje premašuje maksimalno trajanje predviđeno u pozivu, do najviše 36 mjeseci. U 2020. uglavnom su odobrena produljenja projekata koji se financiraju iz proračuna za 2018.

Od 1. siječnja 2020. do 31. prosinca 2020. 105 volontera za humanitarnu pomoć EU-a upućeno je u projekte koji su se financirali iz proračuna za 2018. i 2019. te su tijekom tog razdoblja odrađena 23 stažiranja u sjedištima organizacija u EU-u. Više informacija o vrsti uključenih organizacija i projekata dostupno je na internetskoj stranici https://webgate.ec.europa.eu/echo/eu-aid-volunteers_en/ .

Na dijagramu u nastavku prikazan je broj ovjerenih organizacija od 2015. do 2020.

Na temelju otvorenog poziva objavljenog 2015. omogućeno je podnošenje prijava do 30. rujna 2020. Do kraja 2020. ovjereno je 370 organizacija pošiljateljica i primateljica (74 organizacije pošiljateljice i 296 organizacija primateljica), čime su se otvorile mogućnosti za upućivanje više volontera za humanitarnu pomoć EU-a.

Budući da je prethodni okvirni ugovor istjecao u proljeće 2020., 2019. objavljen je novi poziv na podnošenje ponuda, a novi okvirni ugovor potpisan je u lipnju 2020. s konzorcijem pružatelja usluga obuke pod vodstvom poduzeća ICF.

Prvi i jedini ciklus obuke volontera za humanitarnu pomoć EU-a 2020. održan je od 17. do 29. veljače u Pisi u Italiji, a organizirala ju je Scuola Universitaria Superiore Pisa, Sant’Anna, partnerska organizacija konzorcija za obuku. Pedeset četiri kandidata za volontere (s više ili manje iskustva, 10 muškaraca i 44 žene) podijeljena su u tri skupine. Obuka je bila na engleskom jeziku, a svi kandidati za volontere uspješno su je završili.

Obuka je zatim privremeno obustavljena. Prvotno je postojala nada da će se u rujnu 2020. nastaviti izravna obuka, no ona se morala otkazati zbog ograničenja kretanja, ograničenja putovanja i zahtjeva u pogledu karantene u mnogim državama članicama EU-a. S obzirom na to da je poziv na podnošenje prijedloga za upućivanje za 2020. otkazan, nema potrebe za obučavanjem 600 novih kandidata za volontere 2021. i 2022. Od ukupne obuke predviđene za 1 200 kandidata za volontere na temelju poziva za 2019. i 2020., krajem 2021. je i dalje predviđena obuka preostalih volontera iz poziva na podnošenje prijedloga za upućivanje 2019., ako situacija to bude dopuštala.

IV. Mjere potpore

Proračun za mjere potpore obuhvaća komunikacijske aktivnosti i aktivnosti za povećanje vidljivosti te službu za pomoć na platformi Volonteri za humanitarnu pomoć EU-a i njezino održavanje. U 2020. također je iznimno obuhvaćao ex post evaluacijsku studiju.

Za proljeće 2020. planirano je volontersko događanje, no moralo je biti otkazano. Ni druge planirane promotivne aktivnosti koje prate objavljivanje slobodnih volonterskih mjesta i organizaciju daljnjeg informiranja nisu se mogle održati jer su otkazana važna događanja (npr. Europski dani razvoja) te je odgođeno objavljivanje slobodnih volonterskih mjesta. Na internetskim stranicama Komisije objavljena su tri biltena s najnovijim informacijama o volonterima i nastavljanju programa te poslana pretplatnicima (u veljači, svibnju i prosincu 2020.).

U 2020. na platformi Volonteri za humanitarnu pomoć EU-a objavljeno je devedeset novih iskustava s terena. Na platformi će se 2021. i dalje objavljivati slobodna volonterska mjesta i iskustva dok se u okviru Europskih snaga solidarnosti ne razviju drugi alati ( https://europa.eu/youth/euaidvolunteers_hr ).

Člankom 27. Uredbe 375/2014 predviđa se da Komisija najkasnije do 31. prosinca 2021. mora Europskom parlamentu i Vijeću podnijeti izvješće o ex post evaluaciji za sedmogodišnje financijsko razdoblje provedbe inicijative Volonteri za humanitarnu pomoć EU-a. Ugovaratelj koji će provesti evaluacijsku studiju odabran je u proljeće 2020., a rad je započeo u kolovozu 2020. Nacrt završnog izvješća primljen je u veljači 2021. i uzet će se u obzir pri izradi izvješća o ex post evaluaciji.

V. Zaključci i daljnji koraci

Provedba inicijative Volonteri za humanitarnu pomoć EU-a bila je naglo obustavljena u proljeće 2020. zbog izbijanja pandemije bolesti COVID-19. Zbog nesigurnosti u pogledu mogućnosti putovanja i radnih uvjeta nastavljen je tek mali broj upućivanja, a mnoga od njih nastavila su se provoditi na daljinu. Ograničenja putovanja, zahtjevi u pogledu karantene i nedostatak kapaciteta za testiranje onemogućili su isplativo i sigurno organiziranje izravne obuke.

Do kraja 2020. obuka se nije nastavila, a nesigurnost povezana s pandemijom, koja je i dalje trajala, nastavila se pa se nisu planirale nove aktivnosti. Stoga je poziv na podnošenje prijedloga za upućivanje za 2020. otkazan, a samo volonteri za humanitarnu pomoć EU-a na projektima odabrani 2018. i 2019. nastavili su obavljati određene aktivnosti. Ukupno gledajući, iz proračuna za 2020. nije bilo moguće upotrijebiti 16,9 milijuna EUR odobrenih sredstava za preuzimanje obveza i 14,2 milijuna EUR odobrenih sredstava za plaćanje pa su ona prenesena u druge programe iz naslova 4. proračuna EU-a.

Od pokretanja inicijative ovjereno je 370 organizacija. Više njih ponovno je ovjereno na dodatne tri godine, a taj će se proces nastaviti 2021. za organizacije koje su ovjerene 2018. te su nastavile projekte upućivanja. Poziv za ovjeravanje istekao je u rujnu 2020., a 2021. moći će se podnijeti novi zahtjevi za oznaku kvalitete u okviru Europskih snaga solidarnosti.

Zakonodavci su u prosincu 2020. postigli politički dogovor o ažuriranom zakonodavstvu o Europskim snagama solidarnosti, koje će uključivati i komponentu humanitarne pomoći i zamijeniti inicijativu Volonteri za humanitarnu pomoć EU-a od 2021.